Twee van Secunda mislei glo SasolCharles Sydney Hendry Hartman en Eulene Hartman (Foto verskaf deur die Valke) Charles Sydney Hendry Hartman (63) en Eulene Hartman (61) het Dinsdag in die Evander-landdroshof verskyn op aanklag van bedrog. Hulle is dieselfde dag in Secunda in hegtenis geneem deur die Valke se eenheid wat ernstige handelsmisdaad ondersoek. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), sê klagtes is anoniem by Sasol ingedien dat Hartman Industrial Equipment (Edms) Bpk goedkoper dryfspoele aan Sasol verskaf het. “Volgens die bewerings het die Hartmans die dryfspoele by Omal Automation bekom in plaas van by Festo, soos versoek deur Sasol. Die dryfspoele is uiteindelik in Festo-verpakking aan Sasol gelewer.” Sekgotodi sê die egpaar word daarvan beskuldig dat hulle Sasol bedrieg het deur dieselfde bedrag te vra vir die goedkoper dryfspoele. “Gebaseer op die uitslag van ŉ oudit deur Sasol is daar bepaal dat die Hartmans die dryfspoele tussen 2011 en 2017 aan Sasol verskaf het.” Hulle het in dié periode 182 dryfspoele verskaf en 88 daarvan was van Omal, in plaas van Festo. Die Hartmans is die direkteurs van die maatskappy Hartman Industrial Equipment. “Die beskuldigdes het reeds Sasol terugbetaal. Die saak is tot 8 Junie 2022 uitgestel vir verdere ondersoek.”